Rohked leiud: luust ja sarvest ahingud, nooleotsad, õngekonksud, kivist talvad, kirved jm. riistad tõestavad, et Pärnu jõgi koos lisajõgedega oli keskmise ja noorema kiviaja üks tihedamini asustatud piirkondi Eestis. Soomaalt Riisa külast on leitud sellest ajast pärit kivitalbu, kivikirveid ja auguga kivikettaid. Muistne matusekoht oli Riisa külas endise Kalmeti talu maal. Tõramaa külast on leitud kivitalb ja Toonaojalt puitkirve katkend. Soomaa lõunaosas asub II aastatuhandest pärit kivikalme.